Mobilné riešenie snoezelen v ZpS Dubina

Snoezelen je multifunkčná metóda, ktorá prostredníctvom svetelných a zvukových prvkov, vôní a hudby vyvoláva zmyslové pocity . Cieľom nie je len uvoľnenie, pohoda a spokojnosť, ale aj stimulácia zmyslového vnímania a podporovanie rozvoja osobnosti klienta. Táto cielene vytvorená ponuka zmyslových podnetov prebúdza pozornosť, navodzuje pocit pohody a uspokojenia, vyvoláva spomienky a evokuje pocit istoty a bezpečia. V oboch zariadeniach , v zariadení pre seniorov aj v špecializovanom zariadení v Prejte máme miestnosti „Snoezelen“, do ktorých chodia relaxovať mobilní klienti. Nedávno sme zakúpili také pomôcky zostavy snoezelen, aby sme mohli poskytnúť relaxačné a stimulujúce techniky aj pre menej pohyblivých a imobilných klientov, tzv.“ mobilnú snoezelen“. Inštruktorky sociálnej rehabilitácie navštevujú imobilných klientov na izbách a vytvárajú im podobnú atmosféru ako v snoezelen miestnosti. Zámerom je, aby klient zachytil a spracoval podnety a vytvoril si nový zážitok svojim vlastným tempom a spôsobom.  Tým vytvárame príležitosti na prijatie nových podnetov, obohatenie zážitkov a trávenie času v dôverne známej atmosfére svojej izby. Okrem neživých pomôcok ako sú lampy so svetelnými efektmi, prístroj na simuláciu soľnej jaskyne či vodnú lampu, zabezpečili sme aj „živé pomôcky“. V malom akváriu plávajú dve rybky - Dory a Betty a na terase štebocú dve andulky - Pablo a  Picaso. O tieto živé tvory sa seniori s láskou starajú, rozprávajú sa s nimi a opäť zažívajú pocity užitočnosti a potrebnosti. Našim cieľom je, aby život seniorov v  našom zariadení bol čo najviac aktívny a plnohodnotný.





